CELEX: 32017D1840
Language: fi
Date: 2017-10-09 00:00:00
Title: Komission täytäntöönpanopäätös (EU) 2017/1840, annettu 9 päivänä lokakuuta 2017, kiireellisistä toimenpiteistä tiettyjen ihmisravinnoksi tarkoitettujen simpukoiden Perusta tapahtuvan tuonnin keskeyttämiseksi tehdyn päätöksen 2008/866/EY muuttamisesta sen soveltamisajan osalta (tiedoksiannettu numerolla C(2017) 6719) (ETA:n kannalta merkityksellinen teksti. )

11.10.2017   
            
            
               FI
            
            
               Euroopan unionin virallinen lehti
            
            
               L 261/24
            
         KOMISSION TÄYTÄNTÖÖNPANOPÄÄTÖS (EU) 2017/1840,
   annettu 9 päivänä lokakuuta 2017,
   kiireellisistä toimenpiteistä tiettyjen ihmisravinnoksi tarkoitettujen simpukoiden Perusta tapahtuvan tuonnin keskeyttämiseksi tehdyn päätöksen 2008/866/EY muuttamisesta sen soveltamisajan osalta
   
      
         (tiedoksiannettu numerolla C(2017) 6719)
      
   
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan i alakohdan,
   sekä katsoo seuraavaa:
   
               (1)
            
            
               Asetuksessa (EY) N:o 178/2002 vahvistetaan yleiset periaatteet, jotka koskevat yleisesti elintarvikkeita ja rehuja sekä etenkin elintarvikkeiden ja rehujen turvallisuutta unionin ja jäsenvaltioiden tasolla. Siinä säädetään kiireellisistä toimenpiteistä, kun on ilmeistä, että kolmannesta maasta tuodusta elintarvikkeesta tai rehusta aiheutuu todennäköisesti vakava riski ihmisten terveydelle, eläinten terveydelle tai ympäristölle eikä tällaista riskiä voida tyydyttävällä tavalla hallita kyseisen jäsenvaltion tai kyseisten jäsenvaltioiden toteuttamilla toimenpiteillä.
            
         
               (2)
            
            
               Komission päätös 2008/866/EY (2) hyväksyttiin sen jälkeen, kun Perusta tuodut hepatiitti A -viruksen saastuttamat simpukat oli tunnistettu ihmisillä puhjenneen hepatiitti A:n lähteeksi. Kyseistä päätöstä, joka vahvistaa kiireelliset toimenpiteet tiettyjen ihmisravinnoksi tarkoitettujen simpukoiden Perusta tapahtuvan tuonnin keskeyttämiseksi, oli alun perin määrä soveltaa 31 päivään maaliskuuta 2009 asti.
            
         
               (3)
            
            
               Perun toimivaltaista viranomaista pyydettiin antamaan riittävät takeet sen varmistamiseksi, että viruksen havaitsemiseen elävissä simpukoissa tarkoitetussa seurantajärjestelmässä havaitut puutteet korjattiin. Sillä välin kiireellisiä toimenpiteitä täytyi jatkaa, kunnes korjaavien toimenpiteiden vaikutus oli osoitettu. Tähän mennessä päätöksen soveltamisaikaa on jatkettu useita kertoja, viimeisimmän kerran 30 päivään marraskuuta 2017 asti komission täytäntöönpanopäätöksellä (EU) 2015/2022 (3).
            
         
               (4)
            
            
               Komission yksiköt määräsivät toukokuuksi 2017 tarkastuksen, jolla varmistetaan Perun toimivaltaisen viranomaisen antamien viimeisten takeiden tehokkuus ja riittävyys kiireellisten toimenpiteiden lopettamiseksi. Vakavien ilmastoilmiöiden, jotka liittyivät Peruun maaliskuussa ja huhtikuussa 2017 vaikuttaneeseen ”el niño” -sääilmiöön, ja niiden Perun simpukantuotannolle aiheuttamien vaikutusten vuoksi tarkastus siirrettiin syyskuulle 2017.
            
         
               (5)
            
            
               Sen vuoksi päätöksen 2008/866/EY soveltamisaikaa olisi muutettava. Komission yksiköt voivat muuttaa päätöksen 2008/866/EY soveltamisajan jatkamista riippuen tarkastuksen tuloksista.
            
         
               (6)
            
            
               Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 2008/866/EY 5 artiklassa päivämäärä ”30 päivään marraskuuta 2017” päivämäärällä ”30 päivään marraskuuta 2018”.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 9 päivänä lokakuuta 2017.
      
         
            Komission puolesta
         
         Vytenis ANDRIUKAITIS
         
            Komission jäsen
         
      
   
   
      (1)  EYVL L 31, 1.2.2002, s. 1.
   
      (2)  Komission päätös 2008/866/EY, tehty 12 päivänä marraskuuta 2008, kiireellisistä toimenpiteistä tiettyjen ihmisravinnoksi tarkoitettujen simpukoiden Perusta tapahtuvan tuonnin keskeyttämiseksi (EUVL L 307, 18.11.2008, s. 9).
   
      (3)  Komission täytäntöönpanopäätös (EU) 2015/2022, annettu 10 päivänä marraskuuta 2015, kiireellisistä toimenpiteistä tiettyjen ihmisravinnoksi tarkoitettujen simpukoiden Perusta tapahtuvan tuonnin keskeyttämiseksi tehdyn päätöksen 2008/866/EY muuttamisesta sen soveltamisajan osalta (EUVL L 295, 12.11.2015, s. 45).